Minister op spesiale verlof na middagete by vriendMinister Stella Ndabeni-Abrahams. Foto: Kopano Tlape/GCIS Stella Ndabeni-Abrahams, minister van kommunikasie, is vir twee maande op spesiale verlof geplaas, waarvan een maand onbetaald is, nadat sy glo die regulasies van die afsonderingstydperk verontagsaam het. Dit het Dinsdag aan die lig gekom dat Ndabeni-Abrahams Sondag middagete saam met ’n string mense by die huis van haar vriend Mduduzi Manana, voormalige adjunkminister van hoër onderwys, geniet het. Pres. Cyril Ramaphosa het hierna versoek dat Ndabeni-Abrahams moet kom verduidelik hoekom sy glo die regulasies verontagsaam het. Hy het hierna besluit om haar op spesiale verlof te plaas. “Die president het sy misnoeë met die minister se optrede te kenne gegee,” het Khusela Diko, Ramaphosa se woordvoerder, gesê. “Die minister het om verskoning gevra en die president het dit aanvaar, maar hy was onaangeraak deur die versagtende omstandighede wat sy aangevoer het.” Ramaphosa het verder gesê die reg moet sy gang gaan rakende die minister se beweerde oortreding van die regulasies. Jackson Mthembu, minister in die presidensie. (Foto: GCIS) Jackson Mthembu, minister in die presidensie, sal in Ndabeni-Abrahams se plek waarneem vir die twee maande. Volgens Diko het die president die minister berispe en haar opdrag gegee om ŉ openbare verskoning aan die nasie te rig. “Die landwye afsonderingstydperk vereis absolute nakoming deur alle Suid-Afrikaners. Lede van die nasionale uitvoerende gesag het ’n spesiale verantwoordelikheid om ’n voorbeeld te stel aan Suid-Afrikaners wat groot opofferings moet maak,” het Ramaphosa gesê. “Nie een van ons, en veral nie ’n lid van die nasionale uitvoerende gesag nie, mag die pogings om lewens te red in hierdie baie ernstige situasie ondermyn nie. Ek is tevrede dat minister Ndabeni-Abrahams die erns van wat sy gedoen het, verstaan en weet dat niemand bo die wet verhewe is nie.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.